P6_TA(2005)0177

Kliimamuutused

Euroopa Parlamendi resolutsioon valitsusekspertide seminari kohta kliimamuutuste teemal

Euroopa Parlament,

- võttes arvesse 11. detsembri 1997. aasta Ühinenud Rahvaste Organisatsiooni kliimamuutuste raam-konventsiooni (UNFCCC) Kyoto protokolli, ja selle rakendamismenetlusi, mis võeti vastu osapoolte konverentsil Bonnis (2001. aasta juulis) Marrakešis (2001. aasta novembris), New Delhis (2002. aasta novembris), Milanos (2003. aasta detsembris) ja Buenos Aireses (2004. aasta detsembris);

- võttes arvesse kümnendal osapoolte konverentsil tehtud otsust valitsusekspertide seminari toimumise kohta 2005. aasta mais, et edendada mitteametlikku teabevahetust tegevuste osas, mis seonduvad tõrjeabinõude ja kohanemisega, et aidata osapooltel jätkata mõjusate ja asjakohaste abinõude rakendamise arendamist vastuseks kliimamuutustele, ja nende vastavate valitsuste poliitika ning meetmete osas, mis toetab ÜRO kliimamuutuste raamkonventsioonist ja Kyoto protokollist tulenevate kohustuste täitmist;

- võttes arvesse oma resolutsioone kliimamuutuste kohta, eriti 13. jaanuari 2005. aasta resolutsiooni Buenos Airese kliimamuutuste konverentsi tulemuste kohta [1];

- võttes arvesse kodukorra artikli 108 lõiget 5,

Α. arvestades, et kliimamuutused on 21. sajandi üks peamisi väljakutseid, millel on olulised negatiivsed üleilmsed keskkonnaalased, majanduslikud ja sotsiaalsed tagajärjed ning mis eeldatavalt avaldab negatiivset mõju säästvale arengule ja miljonite inimeste elatisele kogu maailmas;

B. arvestades, et ÜRO kliimamuutuste raamkonventsioon, mis jõustus 21. märtsil 1994 ja mille on nüüdseks ratifitseerinud 189 osalist, sätestab raamistiku tegevuseks, mille eesmärk on kasvuhoonegaaside kontsentratsiooni stabiliseerimine atmosfääris, et vältida kliimasüsteemi "ohtlikke antropogeenseid häireid";

C. arvestades, et ÜRO kliimamuutuste raamkonventsiooni Kyoto protokoll jõustus 16. veebruaril 2005, kui selle oli ratifitseerinud 146 riiki ja piirkondlikku majandusorganisatsiooni, kelle arvele langeb 61,6 % 1990. aasta I lisas toodud kasvuhoonegaaside heitkogustest;

D. arvestades, et Kyoto protokoll kehtestab siduvad heitkoguste vähendamise eesmärgid I lisa riikidele perioodiks 2008–2012; arvestades, et protokoll sätestab kohustuste järgmiste perioodide algamise vähemalt seitse aastat enne kohustuste esimese perioodi lõppu;

E. arvestades, et osapoolte kümnes konverents (COP-10), mis toimus Buenos Aireses 2004. aasta detsembris otsustas valitsusekspertide seminari toimumise 2005. aasta mais, et edendada osaliste teabevahetust tegevuste osas, mis seonduvad tõrjeabinõude ja kohanemisega, ja poliitika ning meetmete osas, mis toetavad võetud kohustuste täitmist;

F. arvestades, et suur osa kasvuhoonegaaside heitkogustest pärineb arenenud riikidest ning sellest tulenevalt peaks neil olema juhtiv roll heitkoguste vähendamisel; arvestades, et Euroopa Parlament on püsivalt nõudnud, et EL jätkaks sellise juhtrolli täitmist;

G. arvestades, et Kyoto protokolli eesmärgid on kliimamuutuste ülemaailmse strateegia oluline tingimus, kuid sellegipoolest tuleb 2012. aastale järgnevaks perioodiks seada edasised eesmärgid, pakkumaks investeeringute tegemiseks vajalikku kindlust madala süsinikusisaldusega energiaallikate kasutamisele, kasvuhoonegaaside väikeste heitkogustega tehnoloogiatele ja taastuvenergia kasutamisele ning hoiduda investeeringutest mitteühilduvasse energiainfrastruktuuri; arvestades, et kliimamuutustega tegelemine toob kaasa ka võimalusi ja stiimuleid innovatsiooniks, mis on kooskõlas Lissaboni agendas seatud eesmärkidega;

H. arvestades, et eesmärk hoida keskmine temperatuuritõus maailmas allpool +2°C taset võrreldes industrialiseerimiseelse perioodiga tuleks samuti seada ÜRO kliimamuutuste raamkonventsiooni ja Kyoto protokolli raames;

I. arvestades, et hiljutiste teaduslike andmete kohaselt on +2 °C taseme ületamise tõenäosus ligikaudu 85 % kasvuhoonegaasi kontsentratsiooni stabiliseerumisel 550 ppmi tasemel (CO2 ekvivalent) ja ligikaudu 50 % 450 ppmi tasemel; arvestades seega, et need aruanded rõhutavad asjaolu, mille kohaselt maailmal võib olla tunduvalt vähem aega kasvuhoonegaaside heitkoguste koguhulga vähendamiseks kui varem on arvatud, eeldades, et soovitakse vältida keskmise maailmatemperatuuri suurenemist enam kui 2 °C võrreldes industrialiseerimiseelse tasemega ja sellele järgnevaid ohtlikke kliimamuutusi; arvestades, et see võib muuta vajalikuks kõikide peamiste kasvuhoonegaaside keskkonda juhtijate heitkoguste suurema piiramise lähitulevikus, mis rõhutaks laiemate globaalsete jõupingutuste tähtsust,

1. tervitab Buenos Aireses tehtud valitsusekspertide seminari korraldamise otsust; avaldab samas kahetsust, et kümnes osapoolte konverents nõustus hoolimata ELi delegatsiooni pingutustest andma seminarile vaid väga piiratud volitused;

2. on veendunud, et Euroopa Liit peaks säilitama juhtrolli rahvusvahelistes jõupingutustes võitluses kliimamuutustega; rõhutab, et ELi sisemise kliimapoliitika toetamiseks on vajalik kolmeosaline lähenemine: iga-aastane ELi majanduse energiakasutuse intensiivsuse vähendamine 2-2,5 % ulatuses, alternatiivenergia osakaalu oluline suurendamine energeetikas üldiselt ja teadus- ning arendustegevuse piisav toetamine säästva energeetika vallas; rõhutab, et transpordisektor on suur väljakutse ja maanteetranspordi, lennunduse ning laevanduse heitkoguste vähendamiseks on vaja uut ning uuenduslikku poliitikat, ja nõuab tungivalt, et komisjon esitaks nende probleemide lahendamiseks ettepanekud säästlike meetmete kasutamiseks;

3. tervitab 22. ja 23. märtsil 2005 Brüsselis toimunud Euroopa Ülemkogu järeldusi, eelkõige asjaolu, et lepiti kokku arenenud riikide heitkoguste vähendamise eesmärkide osas suurusjärgus 15-30 % aastaks 2020; samas avaldab kahetsust, et Euroopa Ülemkogu ei märkinud ära pikemaajalisi heitkoguste vähendamise eesmärke ja soovitab heitkoguste vähendamist 60-80 % ulatuses aastaks 2050;

4. kutsub komisjoni ja liikmesriike üles esitama eeloleval valitsusekspertide seminaril Euroopa Liidu nimel ettepanekuid tulevase süsteemi kohta, mis on kooskõlas ELi eesmärgiga hoida keskmine temperatuuritõus maailmas allpool +2 °C võrreldes industrialiseerimiseelse perioodiga, samas kui kasvuhoonegaaside heit-kogused saavutavad kõrgeima taseme järgmisel kahekümnel aastal, ning lähtudes õigluse, vastutuse ja tegut-semissuutlikkuse või -võimelisuse põhimõtetest;

5. kutsub komisjoni ja liikmesriike üles esitama ettepanekuid Kyoto protokolli edasise strateegia kujundamise kohta ja lähtuma keskkonnauuendustest ja keskkonnatehnoloogia arengutest, mis on eelkõige suunatud energeetika- ja transpordisektorile ning omistama sellele erilist tähtsust asjakohase poliitika raames, nagu näiteks keskkonnatehnoloogiate tegevuskava, seitsmes teadusuuringute raamprogramm, jne; jõupingutusi tuleks teha koostöö tegemiseks erinevate riikidega, eriti enamarenenud arengumaadega;

6. rõhutab, et valitsusekspertide seminar peab ÜRO kliimamuutuste raamkonventsiooni ja Kyoto protokolli raames keskenduma kliimamuutustele mõjusate ning asjakohaste reageeringute väljatöötamisele, mis hõlmaks aega pärast aastat 2012; palub, et avaldataks kirjalik aruanne seminari tulemustega, mis võimaldaks anda alusteavet 2012. aastale järgneva kohustuste perioodi ametlike läbirääkimiste jaoks, mis algavad 2005. aastal;

7. usub, et tulevane süsteem peaks põhinema ühisel, kuid jagatud vastutusel, jätkuval ja suureneval heitkoguste vähendamisel ning suurema arvu riikide, eelkõige ühelt poolt Ameerika Ühendriikide ning teiselt poolt India ja Hiina ning teiste enamarenenud arengumaade kaasamisel heitkoguste vähendamiseks tehtavatesse jõupingutustesse; palub seetõttu komisjonil ja liikmesriikidel rahvusvaheliste partnerite, eriti Ameerika Ühendriikide, Hiina ja Indiaga dialoogi pidamisel rõhutada kliima kaitsmise vajadust;

8. arvab, et rahvusvahelisel tasandil konkureerivad äriühingud, eelkõige intensiivselt energiat tarbivad tööstused vajavad sektoripõhist lähenemisviisi heitkoguste rahvusvahelise vähendamise tuleviku eesmärkide jaoks, et tagada võrdne mänguruum rahvusvaheliselt; kutsub komisjoni ja liikmesriike üles lülitama seesugust sektoripõhist lähenemisviisi aruteludesse;

9. tunnistab, et eksisteerib süsinikuühendite heitmete enamarenenud arengumaadesse sattumise oht;

10. kutsub üles riike, kes seni ei ole Kyoto protokolli ratifitseerinud, seda võimalikult kiiresti tegema; kutsub Ameerika Ühendriikide ja Austraalia valitsust üles mitteosalemisotsust uuesti läbi vaatama ning esimese sammuna täitma ÜRO kliimamuutuste raamkonventsioonist tulenevat kohustust vähendada heit-koguseid 1990. aasta tasemele;

11. kutsub komisjoni võtma kliimamuutusi käsitleva poliitika kulude ja kasude analüüse uurides kaalumisele piiridel rakendatavate kohandamismeetmete kasutusele võtmist, et tasakaalustada konkurentsieelist, mis süsinikupiiranguteta tööstusmaade tootjatel võivad olla;

12. rõhutab vajadust suurema rahalise abi järele kohandumismeetmeteks arengumaades, pöörates erilist tähelepanu vähimarenenud riikidele; rõhutab, et majanduslik areng on kõikide arengumaade õigus; tunnistab samal ajal, et arengumaad ei peaks kordama tööstusriikide saastamispraktikat ja EL peaks läbi liikmesriikide ekspordikrediidiasutuste välja töötama tugevad mehhanismid, et toetada madala süsinikusisaldusega arengu ergutamiseks arenenud tehnoloogia kasutuselevõttu arengumaade energeetika- ja transpordisektorites;

13. kutsub komisjoni ja liikmesriike üles tegema mõõdetavaid edusamme süsinikuühendite madalate heit-kogustega majanduse suunas; julgustab liikmesriike vahetama kogemusi nii üksteisega kui teiste maailma riikidega;

14. kutsub tulevasi eesistujariike Ühendkuningriiki ja Austriat üles säilitama kliimamuutuste küsimuses hoogsat tegevust ja seda isegi kiirendama, suurendades samas kohustuste taset ja rahvusvaheliste partnerite arvu nimetatud protsessis;

15. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele ning ÜRO kliimamuutuste raamkonventsiooni sekretariaadile palvega saata see edasi kõikidele lepinguosalistele, kes ei ole ELi liikmed.

[1] Vastuvõetud tekstid, P6_TA(2005)0005.

--------------------------------------------------